SIHPHIR VENGHLUN VC BY ELECTION A HMAN TUR ELECTORAL ROLL TLANGZARH; VOTER 14 IN KIAM,"1570/2024-2025 Aizawl, August ni 13, 2024: State Election Commission, Mizoram thuchhuak angin Sihphir Venghlun Village Council (member ni lai boral avanga seat pakhat ruak) chu a hnawhkhah nan Bve-Election neih tur a ni a. Hemi inthlanna atan a hman tur Village Council Final Electoral Rolls chu vawiin khan Aizawl DC Er. Lalhriatpuia chuan Aizawl DC Conference Hall-ah a tlangzarh a. Political party aiawhte hnenah a hlan a ni. VC Electoral roll hi roll hmasa (Draft Electoral Roll) chu tehfungah 01.07.2024 hmangin siamthatna - Electoral Roll  Summary Revision, 2024 neih a ni a. Ni 25.07.2024 leh 31.07.2024 chhung chhunga dilna lut chu 01.08.2024 - 08.08.2024 chhung khan ERO/AERO ten an endik a. Hetianga an enfiah zawh hnu hian ERO ten thutlukna an siam fel hnuah hming thunluh ngai, paih ngai leh siamthat ngaite chu thliar hran leh a ni a, hemi hnu hian Data entry (Computer-a thunluh hna) thawh zui nghal char char a ni. Tun tum Final Village Council Electoral Roll-a Elector awmzat chu 2508 (mipa 1223 leh hmeichhia 1285) an ni a. Draft Electoral Roll ah 2522 a awm a; belh 33 leh paih 47 awmin, Electoral Roll endik a nih hnu hian 14 in voter zat hi a kiam ta a ni. Vawiin Roll tlangzarhnaah hian Aizawl DC chuan Summary Revision of Sihphir Venghlun Village Council Electoral Rolls, 2024 tluang tak leh hlawhtling taka kan neih theih chhan chu bialtu ERO, AERO leh VLO te, Village Council, Political Parties, Tlawmngai Pawl hrang hrangte leh Media te tawiawmna leh thawh hona vang liau liau a nih avangin lawmthu a sawi a bawk a ni. Sihphir Venghlun Council By-Election neih hun tur chu State Election Commission, Mizoram in a hranpa in hriattirna a la tichhuak leh dawn a. Village Council E/Roll hi MLA Roll nen a hranpa a buatsaih a ni a, hemi a inthun thar, insawn (transfer) leh siamthat (correct) te hi MLA Roll atan a rin nghal theih loh a ni. Vawiin VC Electoral Roll tlangzarhna ah hian political party leh tlawmngai pawl aiawhte bakah BLO leh official thenkhat an tel a ni. Attachment Loading attachment...",Dated: 13 th Aug 24 4:37 PM,https://dipr.mizoram.gov.in/post/sihphir-venghlun-vc-by-election-a-hman-tur-electoral-roll-tlangzarh-voter-14-in-kiam